Diari Oficial de la Generalitat Valenciana


Sumari del DOGV 9982, del 13-11-2024 (2024/11775)

RESOLUCIÓ de 21 d'octubre de 2024, de la Direcció General d’Atenció a les Víctimes i Accés a la Justícia, per la qual es resol inscriure la modificació parcial dels estatuts del Col·legi Oficial de l’Arquitectura Tècnica de València en el Registre de col·legis professionals i de consells valencians de col·legis professionals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9982

Data del DOGV
:   13-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11363

CVE
:   ZFBV-S-1929-26869

Data del document
:   21-10-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior
    * anunci públic

Vista la proposta de resolució de la cap del Servei de Col·legis Professionals i Registre d’Unions de Fet de la Comunitat Valenciana de sol·licitud de modificació estatutària instruïda a instàncies del Col·legi Oficial de l’Arquitectura Tècnica de València, inscrit amb el número 97 de la secció primera del Registre de col·legis professionals i de consells valencians de col·legis professionals, en què se sol·licita la inscripció de la modificació parcial dels estatuts vigents que afecta els articles 7, 15, 25, 35, 41, 43, 45, 56, 58, 60, 86, 87, 88 i 91, atenent els següents

*Fets*

Primer. En data 10 de juliol de 2024, el Col·legi Oficial de l’Arquitectura Tècnica de València va presentar la sol·licitud d’inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals, en compliment del que preveu l’article 11 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. Els estatuts actuals del Col·legi es van inscriure el 3 d’abril de 2024 en el Registre de col·legis professionals i de consells valencians de col·legis professionals, segons la Resolució de 7 de març de 2024, de la directora general d’Atenció a les Víctimes i Accés a la Justícia, de la Conselleria de Justícia i Interior (DOGV núm. 9820, de 03.04.2024).

Tercer. Mitjançant un ofici de 4 d’octubre de 2024, el Servei de Col·legis Professionals i Registre d’Unions de Fet de la Comunitat Valenciana va formular objeccions a la documentació remesa. En data 10 d’octubre de 2024, el Col·legi va presentar documentació complementària que esmenava les objeccions formulades.

Quart. La modificació parcial dels estatuts del Col·legi la inscripció dels quals se sol·licita va ser aprovada per l’Assemblea General Ordinària en la sessió celebrada el 25 de juny de 2024, convocada reglamentàriament amb el quòrum necessari i adoptat per la majoria requerida estatutàriament, segons consta en el certificat emés el 10 de juliol de 2024 pel secretari del Col·legi, amb el vistiplau del president.

Quint. De conformitat amb el que disposa l’article 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, consta en l’expedient un justificant de recepció emés pel Consell de Col·legis Oficials d’Aparelladors i Arquitectes Tècnics de la Comunitat Valenciana, de data 10 d’octubre de 2024, que acredita la comunicació realitzada pel Col·legi Professional al Consell respecte de la modificació estatutària.

Sext. La modificació estatutària la inscripció de la qual se sol·licita es referix als articles 7 (es reorganitzen els seus apartats), 15 (es modifica l’apartat 1.c), 25, 35 (es modifica l’apartat c), 41, 43 (es modifiquen els apartats 2 i 3), 45, 56, 58 (s’afig un punt 4 a l’apartat a), 60, 86, 87 (s’afig un apartat f al punt 3), 88 (es modifiquen els apartats a i d del punt 3) i 91.

Els articles modificats queden redactats amb el següent tenor literal:

«Article 7. Funcions.

a) Per a complir els seus fins essencials, són funcions pròpies del Col·legi les següents:

1. Ordenar, en l’àmbit de la seua competència, l’activitat professional de les persones col·legiades; vetlar per l’ètica, la deontologia i la dignitat professional, així com pel respecte degut als drets dels contractants dels seus servicis, i exercir la potestat disciplinària en l’orde professional i col·legial, exigint de les persones col·legiades el compliment de les obligacions legals i estatutàries.

2. Organitzar els servicis d’assistència, formació i informació professional que siguen necessaris o aconsellables per a promoure tot el nivell tècnic, cultural i ètic possible de les persones col·legiades.

3. Establir els servicis administratius i regular el règim de la gestió voluntària de cobrament dels honoraris que es generen pels treballs professionals. Els honoraris en tot cas seran lliures i es pactaran entre les parts interessades. El Col·legi podrà elaborar criteris orientatius, en els termes previstos en la legislació vigent sobre col·legis professionals.

4. Facilitar a les persones col·legiades, quan així ho sol·liciten, servici d’assessorament jurídic en accions litigioses, administratives i professionals derivades de l’exercici professional de l’arquitectura tècnica, que es prestarà amb les condicions i de la manera que a este efecte determine el Col·legi.

5. Vetlar pel compliment estricte de les normes professionals d’actuació, l’observança de les incompatibilitats legals, l’ètica professional i la prestació adequada dels servicis professionals de les persones col·legiades als particulars, així com totes les obligacions que imposen les disposicions vigents que regulen les funcions i les competències dels aparelladors/ores, arquitectes tècnics/tècniques i enginyers/eres d’edificació, tot això dins de l’àmbit de la seua competència.

6. Complir i fer complir a les persones col·legiades els estatuts i els reglaments col·legials, així com les normes i les decisions adoptades pels òrgans col·legials en matèria de la seua competència.

7. Actuar en via arbitral quan, per a això, siga requerit, en els conflictes suscitats entre les persones col·legiades o entre les persones col·legiades i els contractants dels seus servicis professionals, d’acord amb la Llei 60/2003, de 23 de desembre, d’arbitratge.

8. Intervindre en via de mediació, quan siga requerit per a això, en els conflictes suscitats per qüestions professionals entre les persones col·legiades o entre les persones col·legiades i els contractants dels seus servicis professionals, mitjançant el Centre de Mediació del COAT València.

9. Procurar l’harmonia i col·laboració entre les persones col·legiades, impedint la competència deslleial entre elles. Estes funcions s’exercitaran d’acord amb el que dispose la legislació específica en matèria de competència.

10. Intervindre, en el seu àmbit territorial i de competència, en la redacció i la modificació de les normes reguladores de la professió.

11. Disposar el que siga procedent perquè s’emeten els dictàmens i els informes i s’evacuen les consultes de caràcter professional que siguen sol·licitades al Col·legi per autoritats, jutges i tribunals, així com qualsevol entitat pública o privada, particulars o persones col·legiades i actuar per a la designació de perits, i facilitar als tribunals, d’acord amb les lleis, la relació de persones col·legiades que per la seua preparació i experiència professional puguen ser requerides per a intervindre com a pèrits en els assumptes judicials o proposar-les a instàncies de l’autoritat judicial.

12. Nomenar els representants del Col·legi en les entitats, les comissions, els jurats i les organitzacions públiques o privades per als quals se sol·licite esta representació.

13. Denunciar davant de l’Administració i perseguir davant dels tribunals de justícia els casos d’intrusisme professional o de competència deslleial dels quals tinga coneixement, de conformitat amb el que dispose la legislació específica en matèria de competència.

14. Registrar les comunicacions d’encàrrecs professionals rebuts per les persones col·legiades i visar, si és el cas, la documentació en els casos en què siga obligatori este visat, segons la legislació vigent en matèria de col·legis professionals i sobre visat col·legial obligatori, o que les parts ho sol·liciten lliurement. El visat no comprendrà els honoraris, ni les altres condicions contractuals, la determinació dels quals es deixa al lliure acord de les parts. La comunicació es documentarà per mitjà de la nota-encàrrec i pressupost requerida per la llei.

15. Imposar sancions i correccions disciplinàries a les persones col·legiades quan corresponga, mitjançant el procediment regulat en estos estatuts.

16. Aprovar els seus pressupostos, i regular i fixar les quotes i les aportacions econòmiques de les persones col·legiades que siguen necessàries per a l’adequat funcionament i sosteniment de l’estructura del Col·legi, dins dels límits establits, si és el cas, per la llei. Recaptar i administrar els seus fons, segons el pressupost anual d’ingressos i gastos. Amb este fi, el Col·legi podrà compensar les quantitats pendents de pagament per les persones col·legiades amb els ingressos que perceben estes a través del Col·legi.

17. Adaptar i aprovar els seus estatuts i altres disposicions o reglaments que els despleguen.

18. Organitzar cursos de formació i perfeccionament, així com organitzar activitats i servicis comuns de caràcter professional, cultural, assistencial, de previsió i anàlegs, d’interés per als seus integrants, proveint el sosteniment econòmic mitjançant els mitjans necessaris; fins i tot establint un sistema d’ajudes, beques o subvencions per a les persones col·legiades i les seues famílies que es troben en especials circumstàncies o dificultats econòmiques, socials, personals, etc., tot això sense perjuí de les competències que puguen derivar-se de la normativa estatal, i es podran establir convenis i col·laboracions amb altres col·legis professionals, fundacions i entitats legalment constituïdes.

19. Informar les persones col·legiades del que puga afectar l’exercici de la professió i el funcionament mateix del Col·legi.

20. Promoure i crear servicis o participar amb entitats i institucions amb la finalitat de difondre socialment els coneixements de la professió i la millora de l’edificació en general, facilitant la investigació en aspectes relacionats amb la professió.

21. Col·laborar amb les universitats en l’elaboració dels plans d’estudis, participar en els patronats universitaris, en l’organització dels centres docents de la seua demarcació, i preparar la informació necessària per a facilitar l’accés a la vida professional dels nous col·legiats i col·legiades.

22. Establir l’organització i el funcionament del Registre de persones col·legiades i societats professionals, davall de la responsabilitat de la persona que exercisca la secretaria del Col·legi, proveint els recursos necessaris per al seu funcionament adequat.

23. Comunicar a les administracions públiques competents les incidències que afecten matèries de la seua competència i, especialment, els supòsits de cessament o substitució de les persones col·legiades en direccions facultatives.

24. Exercir en el seu àmbit la representació i la defensa de la professió davant de l’Administració, les institucions, els tribunals, les entitats i els particulars, amb legitimació per a ser part en tots els litigis i els expedients que afecten els interessos d’esta i de les persones col·legiades, i exercitar el dret de petició, d’acord amb la llei, sense perjuí del que dispose la legislació en matèria de servicis i de col·legis professionals.

25. Tota la resta de funcions i les activitats que siguen beneficioses directament o indirectament per als interessos professionals i la protecció dels interessos dels consumidors i usuaris dels servicis de les persones col·legiades i que s’encaminen al compliment dels objectius col·legials, dins del marc de la legislació vigent, i crear sobre esta qüestió les societats i les entitats que es consideren convenients o bé la participació en aquelles que ja estiguen creades que siga necessari.

b) Per a complir els seus fins, el Col·legi disposarà d’una pàgina web, a través de la qual es podrà accedir a la finestreta única prevista en la Llei 17/2009, de 23 de novembre, sobre el lliure accés a les activitats de servicis i el seu exercici, en què els professionals puguen realitzar tots els tràmits necessaris per a la col·legiació, el seu exercici i la seua baixa col·legial a través d’un únic punt per via telemàtica, així com la resta de tràmits que preveu la llei referida. També s’oferirà en la finestreta única la informació oportuna als consumidors i usuaris per a la millor defensa dels seus drets que preveu la Llei 17/2009 o en la que puga substituir-la en un futur.

Article 15. Baixa. Pèrdua de la condició de col·legiat/ada

1. La condició de col·legiat/ada es perd:

c) Per deixar impagades les quotes ordinàries vençudes corresponents a sis mesos (tres bimestres); o les quotes complementàries per intervenció professional, gastos de visat, o de servicis col·legials, o quotes extraordinàries, en la mateixa quantia. Prèviament, el Col·legi haurà de tramitar el corresponent expedient disciplinari que conclourà, si és el cas, amb l’adopció per la Junta de Govern del pertinent acord d’expulsió ferma, que podria quedar sense efecte en cas que la persona interessada abone la totalitat del deute i sol·licite la seua readmissió. En funció de les circumstàncies concurrents, el Col·legi podrà efectuar gestions amistoses de cobrament i, si és el cas, sotmetre l’assumpte al Centre de Mediació del COAT València. Igualment, la Junta de Govern, durant la tramitació de l’expedient, pot acordar la suspensió cautelar dels drets col·legials que reconeix l’article 17, o d’algun d’estos.

Article 25. Substitucions de les persones col·legiades en els encàrrecs professionals

La substitució d’una persona col·legiada per una altra en la realització d’un mateix treball professional requerix la comunicació al Col·legi en el moment en què es produïx, la qual el Col·legi traslladarà al tècnic cessant, que podrà formular les al·legacions que considere oportunes.

El Col·legi podrà exigir al tècnic/a cessant que presente un certificat que reflectisca l’estat de les obres realitzades fins al moment de la seua substitució i la documentació tècnica corresponent; i al nou tècnic qualsevol altra documentació relacionada amb el motiu de la substitució, tal com el canvi de titularitat o propietat de l’encàrrec. El Col·legi podrà facilitar al nou tècnic la documentació tècnica presentada pel primer, si és necessària o convenient per a la continuació correcta de la prestació del servici professional encomanat.

El visat o el registre del nou encàrrec professional el comunicarà la Junta de Govern al tècnic/a designat primerament, al nou i a la persona o l’entitat que sol·licita el nou nomenament, en garantia dels drets que els assistixen a tots. En cap cas podran superar-se els terminis per a l’atorgament, la denegació o la suspensió del visat previstos en l’article 24.

Article 35. Convocatòria i quòrum necessari

c) Votació

Els acords s’adoptaran per majoria simple dels assistents, excepte els que versen sobre les matèries següents:

1. Aprovació, modificació o revisió dels estatuts col·legials.

2. Adquisició o venda de béns immobles.

3. Aprovació de la creació d’entitats jurídiques de qualsevol tipus que es consideren convenients per al millor compliment dels objectius col·legials o professionals.

4. Proposició de vots de censura a la Junta de Govern, o a qualsevol membre d’esta.

Estos acords requeriran, per a ser adoptats, la majoria qualificada, en primera convocatòria, del vot favorable de les dos terceres parts del cens col·legial, i, en segona convocatòria, del vot favorable de les dos terceres parts dels assistents.

En les assemblees generals tant ordinàries com extraordinàries, totes les persones col·legiades tindran dret a vot, llevat que es troben en situació de suspensió de la col·legiació prevista en l’article 14 o de suspensió cautelar del dret de vot a conseqüència de la tramitació d’un expedient disciplinari.

Article 41. Intervenció de les persones components de la Mesa

Les persones components de la Mesa podran intervindre totes les vegades que ho desitgen, sense superar la duració de tres minuts en cada intervenció. Excepcionalment, la Presidència podrà prolongar les intervencions quan es tracte de problemes greus.

Les persones col·legiades que hagen fet precs i preguntes per escrit tindran dret a tres minuts de rèplica a les respostes que els done la Mesa.

Article 43. Votacions

2. Les votacions s’efectuaran de qualsevol de les maneres següents: ordinària, nominal i per papereta.

La votació ordinària es verificarà alçant-se, en l’orde que establisca la Presidència, les persones col·legiades que aproven la votació que es debat, les que la desaproven i les que s’abstinguen.

La votació nominal es realitzarà dient la persona col·legiada els seus dos cognoms seguits de la paraula «sí» o «no» o «m’abstinc» i tindrà lloc quan ho sol·liciten, com a mínim, un terç dels assistents.

La votació per papereta haurà de celebrar-se quan la demanen com a mínim el 50 % dels assistents a l’assemblea o la propose la Presidència amb el consens de la Mesa, per considerar que afecta el dret d’intimitat de les persones col·legiades.

3. El vot podrà exercir-se per delegació excepte quan l’assumpte sotmés a votació siga la moció de censura que preveu l’article 71, per a la qual únicament serà vàlid el vot personal.

Les representacions per a l’assemblea només podran atorgar-se a favor d’una altra persona col·legiada i específicament per a cada assemblea. Cada persona col·legiada no podrà exercir més de tres delegacions de vot.

La delegació es durà a terme mitjançant un imprés oficial del Col·legi, en el qual figuraran el nom, els cognoms i el número de col·legiat/ada fet que delega el seu vot, i les mateixes dades de la persona col·legiada en qui es delega, més la firma dels dos i còpia del DNI vigent del delegant.

Perquè siga vàlida la delegació, les dos persones col·legiades, representant i representada, no han d’estar inhabilitades, ni suspeses en l’exercici del seu dret col·legial al vot.

Per a poder comprovar esta situació, així com la correcció de la delegació, l’imprés de delegació firmat amb firma manuscrita original de la persona col·legiada delegant haurà de presentar-se en la Secretaria del Col·legi, acompanyat amb una còpia del seu document nacional d’identitat en vigor. També podrà remetre’s l’imprés de delegació via telemàtica al correu electrònic habilitat a este efecte pel Col·legi, firmat electrònicament per la persona col·legiada delegant, amb un certificat expedit per una autoritat de certificació reconeguda d’acord amb la legislació vigent sobre firma electrònica.

En els dos casos, la presentació en el Col·legi o l’enviament telemàtic hauran d’efectuar-se com a màxim fins a les 14:00 hores dels dos dies laborables anteriors a la celebració de l’assemblea, descomptant en este còmput el dia en què esta se celebre.

Serà nul·la i no s’admetrà cap delegació de vot que no complisca els anteriors requisits, o presentada transcorreguts els terminis i l’hora indicats anteriorment.

La representació atorgada serà sempre revocable, i es considerarà revocada per l’assistència personal a l’assemblea de la persona representada.

Article 45. Funcions

Les seues funcions són la representació general respecte de la voluntat expressada per l’Assemblea General, la direcció, l’administració i la gestió ordinària del Col·legi.

La Junta de Govern en ple estarà constituïda pels càrrecs següents: la presidència, la secretaria, la tresoreria-comptadoria i quatre vocalies. El vocal primer exercirà la vicepresidència.

La representació institucional del Col·legi correspon a la presidència, amb l’atribució de les facultats indicades en este estatut.

Són funcions específiques de la Junta de Govern:

1. En relació a les persones col·legiades:

a) Resoldre sobre l’admissió de les sol·licituds de col·legiació.

b) Vetlar pel comportament professional de les persones col·legiades, tant en les seues relacions mútues com en les que tinguen amb tercers.

c) Promoure les accions oportunes per a impedir l’exercici de la professió als qui no posseïsquen titulació legal per a això.

d) Publicar la convocatòria d’eleccions per a proveir els càrrecs de la Junta de Govern.

e) Aprovar la creació de comissions ocasionals per a assumptes específics, i proposar a l’Assemblea General de Col·legiats i Col·legiades la creació de comissions permanents.

2. En relació amb la vida econòmica del Col·legi:

a) Recaptar i administrar els fons del Col·legi, vetlant i exigint, si és el cas, el compliment de les obligacions de les persones col·legiades.

b) Elaborar els pressupostos i rendir els comptes anualment a l’Assemblea General de Col·legiats i Col·legiades.

c) Proposar a l’Assemblea General de Col·legiats i Col·legiades la compravenda de béns immobles i la creació o la participació d’entitats o societats d’interés per al col·lectiu.

d) Autoritzar els moviments de fons en els casos d’obertura o traspassos de comptes bancaris.

3. En relació amb els organismes oficials en el seu mateix àmbit territorial:

a) Defendre a les persones col·legiades en l’acompliment de les seues funcions professionals.

b) Gestionar, en nom del Col·legi, totes les millores que considere convenients per al desenrotllament òptim de la professió en l’àmbit col·legial, així com tot allò que puga redundar en interés professional dels aparelladors/ores, arquitectes tècnics/tècniques i enginyers/eres d’edificació.

També seran funcions de la Junta de Govern l’execució dels acords col·legials, i qualsevol altra que siguen necessàries per a complir l’objecte i els fins d’este col·legi i no hi haja competència expressa per a estes a favor de les assemblees generals.

Article 56. Reelecció

Les persones col·legiades que exercisquen el seu mandat en la Junta de Govern, a excepció del càrrec de la presidència, podran ser reelegides per a mandats successius sense cap limitació, independentment que repetisquen o no en el càrrec exercit. La persona col·legiada que exercisca el càrrec de la presidència podrà ser reelegida per a este càrrec com a màxim tres mandats successius.

Amb caràcter excepcional, i si es declaren desertes les eleccions per a renovació ordinària de la Junta de Govern per no presentar-se en termini cap candidatura, o no reunir els avals necessaris d’acord amb el que preveu l’article 60, quedaran prorrogats automàticament en els seus càrrecs respectius tots els membres de la Junta de Govern, inclosa la presidència, i almenys la vicepresidència, la secretaria, la tresoreria i una vocalia, per un mandat més de quatre anys, transcorregut el qual es convocaran noves eleccions ordinàries.

En el cas que estes tornen a declarar-se desertes pels mateixos motius, novament quedaran prorrogats en els seus càrrecs respectius tots els membres de la Junta de Govern, inclosa la presidència i almenys els càrrecs indicats anteriorment, per un altre mandat més de quatre anys, a la finalització dels quals tornaran a convocar-se eleccions ordinàries, i així successivament fins que es trie una nova junta de govern.

Article 58. Electors

a) Tindran dret a emetre vot totes les persones col·legiades que complisquen els requisits següents:

4. No tindre suspés cautelarment el seu dret de vot a conseqüència de la tramitació d’un expedient disciplinari.

Article 60. Presentació de candidatures

1. Per a l’eficàcia de la presentació, serà necessari que les persones candidates proposades l’accepten per escrit dirigit a la Junta de Govern del Col·legi o, si és el cas, a la Junta d’Edat, juntament amb l’aval mínim del 5 % de persones col·legiades incloses en el cens col·legial elaborat en la data en què acabe el termini màxim per a presentar candidatures, que no tinguen suspés el seu dret col·legial de vot.

El suport a la candidatura haurà de formalitzar-se per escrit amb firma manuscrita original de la persona col·legiada que avala la candidatura, en el model oficial que facilite el COAT València, en què conste el seu nom, cognoms i número de col·legiació, al qual haurà d’adjuntar-se una còpia del seu DNI en vigor, i presentar-se en la Secretaria del Col·legi. També podrà firmar-se electrònicament l’escrit amb certificat de firma electrònica expedit per una autoritat de certificació reconeguda, d’acord amb la legislació vigent sobre firma electrònica, i es remetrà al correu del COAT València habilitat a este efecte.

2. En els dos casos, personació en el Col·legi o enviament telemàtic, hauran de presentar-se els avals abans de les 20:00 hores del termini màxim de presentació de candidatures, que serà el dia vint-i-cinqué natural anterior a la data de celebració d’eleccions en cas d’ordinàries, i el vint-i-sisé dia natural anterior en cas d’eleccions extraordinàries. En este còmput, es descomptarà el dia de celebració de les eleccions.

Cada persona col·legiada no podrà avalar més d’una candidatura. En cas que es produïsca esta circumstància, s’invalidaran tots els avals formalitzats per esta.

3. El que expressa este article tindrà validesa tant per a les candidatures individuals com per a les de diversos candidats, o per a candidatures completes a la totalitat de llocs de la Junta de Govern.

Article 86. Inici de l’expedient.

No podran imposar-se sancions disciplinàries sense la tramitació prèvia d’expedients, excepte en els casos de faltes lleus.

Les actuacions s’iniciaran per acord de la Junta de Govern sobre la pertinència o no d’incoació d’expedient, a instàncies de part o d’ofici, quan tinga coneixement o reba comunicació o denúncia sobre una presumpta infracció. Abans d’acordar-se la incoació d’expedient o, si és el cas, l’arxivament de les actuacions, la Junta de Govern o la persona que exercisca la seua secretaria podrà resoldre sobre la pràctica d’informació reservada.

La incoació de l’expedient donarà lloc a la designació, per la Junta de Govern, d’entre els seus components, d’una persona encarregada de la instrucció i d’una altra encarregada de la secretaria. El cessament de la persona encarregada de la instrucció no podrà efectuar-se mentres no ultime els seus expedients en tràmit ni per cessament estatutari com a membre de la Junta de Govern, llevat que hi haja una causa justificada per a això segons a juí de la Junta de Govern.

En l’acord d’incoació de l’expedient, la Junta de Govern podrà acordar la suspensió cautelar dels drets col·legials reconeguts en l’article 17 o d’algun d’estos durant la tramitació d’este.

De l’acord d’incoació d’expedient, amb la designació de les persones encarregades de la instrucció i la secretaria, els fets que el motiven, la seua possible qualificació, les sancions que puguen correspondre sense perjuí del que resulte de la instrucció i les mesures cautelars adoptades, es donarà compte a la persona col·legiada que corresponga.

En cas que no s’efectuen al·legacions en el termini de deu dies hàbils sobre el contingut de l’acord d’iniciació, este es podrà considerar proposta de resolució quan continga la qualificació dels fets, la sanció a imposar, un pronunciament precís sobre la responsabilitat imputada, i s’advertisca d’això la persona expedientada. En este cas, es donarà compte a la Junta de Govern perquè acorde la imposició de la sanció que corresponga.

Excepcionalment, quan en el moment de dictar l’acord d’iniciació no hi haja elements suficients per a la qualificació inicial dels fets que motiven la incoació de l’expedient sancionador, la qualificació referida podrà realitzar-se en una fase posterior mitjançant l’elaboració d’un plec de càrrecs, que caldrà notificar als interessats.

Article 87. Classes de faltes

Als efectes procedents, les faltes es classificaran de la manera següent:

3. Faltes molt greus

f) L’exercici de la professió d’arquitectura tècnica per les persones que no complisquen l’obligació de col·legiació quan la normativa que la regule ho exigisca, o quan realitzen actuacions professionals mentres s’executa una sanció de suspensió en l’exercici de la professió, i quan vulneren una resolució administrativa o judicial ferma d’inhabilitació professional, de declaració d’incompatibilitat administrativa o professional o de conflicte d’interessos, o una disposició legal en què s’establisca la prohibició d’exercici.

Article 88. Sancions

Les sancions disciplinàries seran:

3. Per faltes molt greus:

a) Suspensió en l’exercici professional per un termini superior a un any i inferior a cinc anys.

d) Multa d’entre 5.001 i 150.000 €.

Article 91. Tramitació de l’expedient

La persona encarregada de la instrucció ordenarà la pràctica de les proves i les actuacions que conduïsquen a aclarir els fets i a determinar les responsabilitats susceptibles de sanció, les quals hauran d’estar concloses en el termini màxim de quatre mesos, que es podrà prorrogar en un període igual a la petició justificada de la persona encarregada de la instrucció.

En cas d’acumulació de diversos expedients disciplinaris en un només, el termini màxim per a concloure’ls serà de cinc mesos, que podrà prorrogar-se en període igual a la petició justificada de la persona encarregada de la instrucció.

Els expedients instruïts per faltes molt greus hauran de concloure’s en el termini màxim d’un any.

Si durant la tramitació de l’expedient arriba al coneixement de la persona encarregada de la instrucció que pels mateixos fets que han motivat la seua incoació se seguix un procediment judicial, podrà acordar motivadament la suspensió de la tramitació de l’expedient fins a la resolució judicial ferma, quedaran suspesos els terminis per a la seua conclusió indicats anteriorment, i es reprendran a partir del moment en què es conega la resolució judicial. Quedarà igualment interromput el termini de prescripció.

Igualment, l’instructor podrà acordar d’ofici o a instàncies de part l’acumulació a un expedient disciplinari d’un altre(s) expediente(s) disciplinari(s), sempre que entre estos hi haja estreta connexió o identitat, siga quant a les persones intervinents o als fets investigats.

La persona encarregada de la instrucció comunicarà als interessats, amb l’antelació suficient, l’inici de les operacions necessàries per a realitzar les proves que hagen sigut admeses. En la notificació es consignarà el lloc, la data i l’hora en què es practicarà la prova, amb l’advertiment, si és el cas, que la persona interessada puga nomenar assessors/ores perquè l’assistisquen.

A la vista de les actuacions practicades, si en l’acord d’inici de l’expedient disciplinari no es qualificaven els fets, es formularà un plec de càrrecs en el qual s’exposaran els fets imputats i que es notificarà als interessats/ades, i se’ls concedirà un termini de deu dies hàbils perquè puguen contestar-los.

Contestat el plec de càrrecs o transcorregut el termini per a fer-ho, la persona encarregada de la instrucció formularà, en el termini de deu dies hàbils, una proposta de resolució que es notificarà a les persones interessades, i els posarà de manifest el procediment instruït i les proves practicades, i els donarà audiència perquè en el termini de deu dies hàbils puguen formular al·legacions i presentar tots els documents i les informacions que consideren pertinents.

Si abans del venciment d’este termini els interessats manifesten la decisió de no efectuar al·legacions ni aportar nous documents o justificacions, es considerarà realitzat este tràmit d’audiència. Igualment, es podrà prescindir del tràmit d’audiència quan no figuren en el procediment, ni es tinguen en compte en la proposta de resolució altres fets, ni altres al·legacions ni proves que les adduïdes per la persona expedientada, o de les que esta ja tinga coneixement.

La proposta de resolució, amb les actuacions practicades i l’informe de la persona encarregada de la instrucció, s’elevarà a la Junta de Govern perquè adopte la resolució que pertoque.

Iniciat un procediment sancionador, si la persona expedientada reconeix la seua responsabilitat, es podrà resoldre el procediment, es formularà directament la proposta de resolució i s’obviaran els tràmits anteriors, amb la imposició de la sanció que corresponga per part de la Junta de Govern.

Al seu torn, en qualsevol moment de la tramitació del procediment, serà possible la seua terminació convencional, si s’arriba a un pacte amb la persona expedientada sobre els fets comesos, la seua qualificació i la sanció que s’ha d’imposar. Este acord serà redactat per la persona instructora de l’expedient, firmat per esta i per la persona expedientada, i sotmés a la deliberació de la Junta de Govern, que l’aprovarà sempre que no siga contrari a l’ordenament jurídic, ni verse sobre matèries no susceptibles de transacció i satisfaça l’interés públic encomanat, és a dir, la defensa de la deontologia professional de l’arquitectura tècnica.

L’instructor resoldrà la finalització del procediment, amb arxivament de les actuacions, sense que siga necessària la formulació del plec de càrrecs o la proposta de resolució, quan en la instrucció procediment es pose de manifest que concorre alguna de les circumstàncies següents:

a) La inexistència dels fets que puguen constituir la infracció.

b) Quan els fets no resulten acreditats.

c) Quan els fets provats no constituïsquen una infracció deontològica.

d) Quan no hi haja o no s’haja pogut identificar la persona o persones responsables o bé apareguen exemptes de responsabilitat.

e) Quan es concloga, en qualsevol moment, que ha prescrit la infracció.

f) Quan es produïsca el pagament de les quantitats degudes en els expedients iniciats per impagament de quotes o gastos col·legials.

g) Per falta sobrevinguda de l’objecte de l’expedient.

h) Per extinció de la responsabilitat disciplinària.

La decisió adoptada per la Junta de Govern es complirà en els seus propis termes.

En cas que els fets comesos puguen constituir una falta molt greu de les que preveu l’article 87.3 f, la Junta de Govern tramitarà l’expedient i formularà una proposta de resolució, i, depenent de les circumstàncies concurrents, podrà elevar-la al departament de l’Administració que corresponga per a imposar la sanció i la seua execució, segons el que preveu la legislació autonòmica sobre consells i col·legis professionals de la Comunitat Valenciana.

*Fonaments de dret*

Primer. Revisada la sol·licitud de la modificació dels Estatuts del Col·legi Oficial de l’Arquitectura Tècnica de València, estos contenen les determinacions que exigix l’article 10 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. La modificació estatutària s’ha aprovat amb els requisits i les formalitats que preveu l’article mencionat i els mateixos estatuts del Col·legi.

Tercer. Esta direcció general és competent per a tramitar i resoldre este expedient, de conformitat amb el que disposa l’article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que preveu la disposició final del Decret 4/2002, de 8 de gener, pel qual s’aprova el Reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions que conté l’article 64 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 10 bis 2.f del Decret 134/2023, de 10 d’agost, del Consell, d’aprovació del Reglament orgànic i funcional de la Conselleria de Justícia i Interior.

Per tot això, vist l’article 36 de la Constitució i l’article 49.1.22a de l’Estatut d’Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, així com els articles 21 i 74 del Decret 4/2002, de 8 de gener, del Consell, pel qual s’aprova el Reglament de desplegament d’esta última, i la resta de disposicions complementàries aplicable pertinent,

RESOLC

*Primer*

Inscriure la modificació dels estatuts del Col·legi Oficial de l’Arquitectura Tècnica de València, que consistix en la modificació dels articles 7, 15, 25, 35, 41, 43, 45, 56, 58, 60, 86, 87, 88 i 91 dels estatuts vigents, en el Registre de col·legis professionals i de consells valencians de col·legis professionals.

*Segon*

Publicar esta resolució en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l’acte, en el termini d’un mes comptat des de l’endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació. Tot això de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

  

València, 21 d'octubre de 2024

Francisco Javier Soler Flores

Director general d'Atenció a les Víctimes i Accés a la Justícia